>> טויוטה, יצרנית המכוניות הגדולה בעולם, קראה אתמול להחזרתן של 1.7 מיליון מכוניות לתיקון (ריקול) ברחבי העולם, בהן 1.2 מיליון ביפן, בעקבות חשש מפני דליפת דלק בחלק מדגמיה.
יוניון מוטורס, יבואנית טויוטה בישראל, החלה בקריאה לכ-3,700 מכוניות ששווקו בישראל ב-2000-2008. מדובר בכ-3,600 מכוניות מדגם טויוטה אוונסיס, מ-2000-2008 ובכ-130 מכוניות מדגם לקסוס IS250 מ-2007 ו-2008.
לפי היבואן, לא התקבלו דיווחים על נזילת דלק בישראל והתיקון מוגדר כ"משנה זהירות". התיקון יכלול את החלפת צינורית הדלק וכן החלפה של שסתום במשאבת הדלק בחלק מהמכוניות. משך התיקון הוא כשעתיים, והוא יתבצע ללא תשלום, כמו בכל קריאה לתיקון.
ביפן, 19 דגמים של טויוטה שיוצרו ב-2000-2009 יושפעו מההודעה על ההחזרה לתיקון. בארה"ב יוחזרו למוסכים 245 אלף מכוניות מתוצרת לקסוס וטויוטה. לפי הודעת משרד התחבורה היפני, "סדקים קטנים עלולים להופיע על צינורות הדלק המובילים למנוע. אם הרכב יישאר בשימוש על אף אותם הסדקים, הם עלולים להתרחב וליצור דליפת דלק". יותר מ-140 מקרים של דליפות דלק ממכוניות טויוטה דווחו ביפן, אך לא דווח על תאונות - לפי החברה. דוברת החברה שיאורי האשימוטו אמרה לכתבים כי החברה אינה מפרסמת הערכה פיננסית לתיקון הכשלים הבטיחותיים.
בשנה האחרונה השיבה טויוטה למוסכים מיליוני מכוניות בעולם בשל מגוון תקלות וסכנות בטיחותיות, בהן האצה פתאומית של הרכב. עם זאת, יצרנית הרכב הודיעה מוקדם יותר השבוע כי מכרה 8.42 מיליון מכוניות ב-2010 ושמרה על מקומה כיצרנית הרכב המובילה בעולם זה השנה השלישית ברציפות, למרות גל הקריאות לתיקון לרכבי החברה בצפון אמריקה, אחד משוקי המפתח של החברה.